b'\n_START_ARTICLE_\nTereza \xc5\xbderdin\n_START_SECTION_\n\xc5\xbdivljenje\n_START_PARAGRAPH_\nOsnovno \xc5\xa1olo je zaradi povojnih razmer obiskovala skupaj z dve leti starej\xc5\xa1o sestro v razli\xc4\x8dnih krajih. Prvi razred v Meng\xc5\xa1u, drugi v Preserjah pri Dom\xc5\xbealah, tretji razred v Jar\xc5\xa1ah in \xc4\x8detrti razred v Homcu. Prvo gimnazijo je obiskovala v Kamniku, drugo in tretjo pa je kon\xc4\x8dala v Dom\xc5\xbealah. Pred trinajstim letom se je vpisala na u\xc4\x8ditelji\xc5\xa1\xc4\x8de. Tisto leto se je \xc5\xa1olanje na u\xc4\x8ditelji\xc5\xa1\xc4\x8du podalj\xc5\xa1alo iz \xc5\xa1tirih na pet let, vsi trinajstletniki pa so morali najprej \xc5\xa1e v pripravljalni razred. Maturirala je leta 1957 in se za dve leti zaposlila v Zavodu za invalidno mladino v Kamniku. Leta 1959 se je vpisala na Pedago\xc5\xa1ko akademijo, smer ortopedagogika - za ljudi z motnjami v du\xc5\xa1evnem razvoju. Po \xc5\xa1tudiju se je leta 1961 zaposlila v Vzgojnem zavodu Janeza Levca v Ljubljani. Ravnatelj zavoda jo je vzpodbudil, da je pozneje v Zagrebu izredno dokon\xc4\x8dala \xc5\xa1e tretji in \xc4\x8detrti letnik \xc5\xa1tudija, ker tega v Ljubljani takrat \xc5\xa1e ni bilo. Nekaj let je pou\xc4\x8devala v ni\xc5\xbejih razredih posebne \xc5\xa1ole, vpeljala delo socialne delavke, bila sedem let vodja \xc5\xa1ole delovne enote na De\xc4\x8dkovi ulici. Leta 1982 se je zaposlila v Svetovalnem centru za otroke, mladostnike in star\xc5\xa1e v Ljubljani, kjer je delovala vse do upokojitve. _NEWLINE_Svoje znanje in dolgoletne izku\xc5\xa1nje z otroki, ki so imeli u\xc4\x8dne te\xc5\xbeave je posredovala na seminarjih za u\xc4\x8ditelje, predavanjih za star\xc5\xa1e, svetovalne delavce in druge. Tereza \xc5\xbderdin ima dva sinova in \xc5\xa1tiri vnuke in eno vnukinjo.\n_START_SECTION_\nDelo\n_START_PARAGRAPH_\nOd leta 1988 v reviji \xc5\xa0olski razgledi pi\xc5\xa1e rubriko Kje pa vas \xc5\xa1ola \xc5\xbeuli. Nekaj let je sodelovala tudi pri otro\xc5\xa1ki reviji Ciciban. Pri\xc4\x8dela je s serijama zgodb Oh ta Mojca in Ribica v \xc5\xa1oli, ki je leta 1991 samostojno iz\xc5\xa1la kot slikanica. Sledila pa je slikanica \xc5\xbdabja \xc5\xa1ola (1995). V Cicibanu so bile objavljene tudi serije zgodb Pti\xc4\x8dja \xc5\xa1ola in Ninica in Nen\xc4\x8dek. Sicer pa je o vzgoji in izobra\xc5\xbeevanju pisala tudi v revijah Na\xc5\xa1a \xc5\xbeena, Otrok in dru\xc5\xbeina ter v \xc4\x8dasopisu Delo. Poleg strokovnih \xc4\x8dlankov in slikanic je napisala tudi knjige in priro\xc4\x8dnike, s katerimi si lahko pomagajo strokovnjaki in u\xc4\x8ditelji, ki delajo z otroki s posebnimi potrebami. Skupaj z drugimi avtorji je ustvarila dela: Nemirni otroci(1993), Sodobne oblike opismenjevanja (1991), Brati, pisati, ra\xc4\x8dunati (1991) in Sloven\xc5\xa1\xc4\x8dina v 1. triletju devetletne osnovne \xc5\xa1ole (2000), Branje in pisanje: Kako prepoznavamo motnje in kako jih odpravimo (1990). Samostojno je napisala priro\xc4\x8dnik za grafi\xc4\x8dno-gibalne vaje Ringa, ringa, raja (1996), Integracija mejnih la\xc5\xbeje umsko manj razvitih u\xc4\x8dencev v osnovni \xc5\xa1oli (1981), Te\xc5\xbeavice, te\xc5\xbeave, u\xc4\x8dne motnje v zbirki Izstopiti ne more\xc5\xa1 (1991), 70 let Zavoda za usposabljanje Janez Levec (1982) in Motnje v razvoju jezika, branja in pisanja: kako jih odkrivamo in kako jih odpravimo (2003).'